Vliegtuig doen noodlanding op strandDie vliegtuig ná die noodlanding. Foto: NSRI ŉ Ligte vliegtuig moes Donderdagmiddag ŉ noodlanding op die strand by Kogelbaai, suid van Gordonsbaai, uitvoer. Craig Lambinon, woordvoerder van die Nasionale Seereddingsinstituut (NSRI), het gesê bemanning van die NSRI-stasie in Gordonsbaai is omstreeks 14:40 na die Kogelbaai-vakansieoord ontbied. “Die 54-jarige vlieënier en ŉ 50-jarige passasier van Kalifornië in die VSA is kort na die noodlanding met ŉ private voertuig vir mediese behandeling geneem,” het Lambinon gesê. Die vliegtuig het vermoedelik by die Stellenbosch-vliegveld opgestyg toe dit ŉ noodlanding, vermoedelik weens enjinprobleme, moes uitvoer. Die vliegtuig het tussen die laagwater- en hoogmatermerk tot stilstand gekom. Die NSRI-bemanning, polisie en reddingswerkers het op versoek van die vliegveld die vliegtuig tot bo die hoogwatermerk getrek sodat beamptes van die Burgerlike Lugvaarowerheid ongehinderd ondersoek kan instel. Na wat verneem word, het die mans slegs geringe besering opgedoen.